ועדת הפנים ואיכות הסביבה, כנסת 18, פרוטוקול מספר 27, 2009-06-23 09:30

אופיר פינס-פז: תודה אדוני היושב-ראש.

אופיר פינס-פז: הצעת החוק המקורית, שהיא לא הנוסח המוצע היום לרציפות.

אופיר פינס-פז: הצעת החוק המקורית היתה איחוד קיסריה עם אור-עקיבא.

אופיר פינס-פז: הצעת חוק מאוד דרמטית שעוררה כאן סערה בכנסת.

אופיר פינס-פז: בוודאי שדרך המלך באיחוד רשויות זה ועדת גבולות של שר הפנים, אבל זכותה של הכנסת, במקרה שהיא רואה שיש מצב קיצוני שהיא רוצה להציע בחוק דבר שהיא מעריכה ששר הפנים ביוזמתו מעולם לא יזום מאלף ואחד סיבות ושיקולים.

אופיר פינס-פז: ההליך חוקי לחלוטין.

אופיר פינס-פז: אפשר למתוח עליו ביקורת, אפשר לתמוך בו, אבל זה לא משנה.

אופיר פינס-פז: הנוסח שהתגבש בוועדה הוא נוסח שפותר את הבעיה המרכזית בלי להגיע למצב של מתח קשה מאוד.

אופיר פינס-פז: הנוסח שמונח בפנינו מדבר לא על איחוד אור עקיבא קיסריה, הוא מדבר על העברת אזור התעשייה, שהיום נמצא בהסכם בין המדינה לבין קרן רוטשילד, שעם תום ההסכם, נדמה לי ב-2022, הוא יעבור לאור עקיבא.

אופיר פינס-פז: אגב, הוא ימשיך לתת את מה שהוא נותן.

אופיר פינס-פז: הוא ינוהל על-ידי כל הרשויות המקומיות באזור, כולל המועצה האזורית, כולל ג'יסר א-זרקה, כולל פרדס חנה.

אופיר פינס-פז: זאת הנוסחה.

אופיר פינס-פז: אנחנו חשבנו שהנוסחה טובה וגיבשנו עליה רוב גדול בוועדה כי היא גם נותנת זמן להיערכות.

אופיר פינס-פז: החכמה בנוסחה הזאת שהיא לא אומרת שמחר בבוקר הכול קורה אלא היא אומרת שהכול קורה ב-2022.

אופיר פינס-פז: יש זמן לקיסריה להיערך, לפרדס חנה להיערך, לאור-עקיבא להיערך.

אופיר פינס-פז: יש זמן למערכות לדעת איך להתנהל עד תאריך היעד הזה.

אופיר פינס-פז: זה מספיק זמן, הרבה מאוד זמן.

אופיר פינס-פז: לכן התגבש קונצנזוס.

אופיר פינס-פז: חבר הכנסת ביבי, יכול להיות שיש בעיה עם פרדס חנה, שיש לה דונמים באזור התעשייה.

אופיר פינס-פז: זה דבר שאני לא זוכר שהובא לידיעתנו בזמנו.

אופיר פינס-פז: אבל זה לא דבר שצריך לטרפד את הצעת החוק.

אופיר פינס-פז: זה דבר שצריך לדון בו.

אופיר פינס-פז: הנוסח שעולה כאן לא אומר שזה יהיה הנוסח הסופי.

אופיר פינס-פז: זה לא אומר שהוא עולה למליאה לשנייה ולשלישית.

אופיר פינס-פז: זה אומר שהוא חוזר לדיונים של ועדת הפנים.

אופיר פינס-פז: יכול להיות שיהיו עוד 10 דיונים על הנוסח ועל הבעיות.

אופיר פינס-פז: זה לא סוף פסוק.

אופיר פינס-פז: זאת חזרה לשים את הנושא הזה על השולחן.

אופיר פינס-פז: אפשר להפיל את זה.

אופיר פינס-פז: הפלנו את הבעיה בין אור עקיבא לקיסריה?

אופיר פינס-פז: החוק נפל, פתרנו את הבעיה בין אור עקיבא לקיסריה?

אופיר פינס-פז: לא פתרנו את הבעיה.

אופיר פינס-פז: הגיע הזמן לפתור את הבעיה בין אור עקיבא לקיסריה.

אופיר פינס-פז: הגיע הזמן להתמודד עם הבעיה הזאת ולפתור אותה ולא להשאיר אותה בעיה מדממת במשך עשרות שנים, עם כל המשמעויות החברתיות, הכלכליות והאחרות שלה.

אופיר פינס-פז: לכן, אני חושב שצריך ללכת בכל זאת לאישור הרציפות ולהחזיר את זה לוועדה.

אופיר פינס-פז: אחר-כך לראות אם יש בעיות ספציפיות שצריך לתת עליהן את הדעת ולפתור אותן, אני בטוח שהוועדה תתמודד איתם.

חיים געש: אני ראש מועצת פרדס חנה כרכור.

חיים געש: אני חושב שהעיתוי של הדיון על קביעת רציפות הוא עיתוי נכון גם לחשוב על הסוגיה פעם נוספת מזוויות אחרות.

חיים געש: חוף הכרמל שותפים בעניין, פרדס חנה כרכור שותפים בעניין, ג'יסר א-זרקה, ובנימינה.

חיים געש: שנת 2022 תגיע ואז ממילא יצטרכו לתת פיתרון.

חיים געש: היום זה שטח גלילי, אז שמשרד הפנים ייערך לקראת 2002 איך הוא עושה ומה הוא עושה.

חיים געש: אבל לבוא היום, בלי ועדת חקירה לענייני גבולות, כשאנשים עוברים מצד ימין לצד שמאל, דונמים עוברים מצד ימין לצד ימין, ולא בדרך שהמחוקק קבע שהיא הדרך הנכונה של ועדת חקירה, נראה לי לא נכון לעשות את זה.

חיים געש: זה נראה לי תרגיל של כיפוף ידיים.

חיים געש: אני לא רוצה להשתתף בתרגיל.

חיים געש: אני מכבד את המקום, מכבד את המעמד.

חיים געש: אני חושב שהמחוקק קבע דרך כללית והיא הדרך הנכונה של ועדת חקירה ששומעת את כל הגופים, שוקלת את כל השיקולים.

חיים געש: אם זה לא מסתייע, אז ממילא יש לנו עד 2022.

חיים געש: אם זה לא מסתייע אז יביאו את זה.

אופיר פינס-פז: סליחה, אתה מדבר כאילו ששר הפנים כבר הודיע שהוא מקים ועדת חקירה.

אופיר פינס-פז: אדרבה, אם שר הפנים הנוכחי יחליט, יכול להיות שזה ישנה את העמדה של הוועדה.

אופיר פינס-פז: אבל אין הצעה כזאת בממשלה.

חיים געש: חבר הכנסת פינס, אמרתי שני דברים.

חיים געש: אחד, כשאתה הצגת את הנושא אמרת שלכולם יש זמן להיערך עד 2022.

דוד אזולאי: לפי הנוסחה הקודמת.

חיים געש: כדי להיערך ל-2022 אני לא צריך את הדיון הזה עכשיו.

חיים געש: אנחנו יודעים שההסכם עם הקרן נגמר ב-2022.

חיים געש: זה שטח גלילי ושמשרד הפנים ייערך לקראת 2022 לוועדת חקירה.

דוד אזולאי: אני חייב הבהרה קטנה וכדאי שנדע.

דוד אזולאי: כרגע אנחנו לא נכנסים לגופו של חוק ואני לא מתכוון לקיים על זה דיון כי זה לא הנושא העומד על הפרק.

דוד אזולאי: הנושא העומד על הפרק כרגע זה להחיל דין רציפות על הצעת החוק הזאת.

דוד אזולאי: עם כל הכבוד לכל האורחים, לכם כרגע אין מה להגיד בעניין הזה.

דוד אזולאי: אנחנו נחליט היום על החלת דין רציפות לחוק הזה.

דוד אזולאי: בוודאי שנזמין אתכם לדיונים.

דוד אזולאי: אם הממשלה תיזום מהלך דרמאטי, של ועדת חקירה, אני מודיע לך שאנחנו פתוחים לכל הצעה.

דוד אזולאי: אנחנו נקיים דיונים על כל הבעיה הזאת.

דוד אזולאי: הנושא שעומד כרגע על הפרק זה להחיל דין רציפות.

דוד אזולאי: אני מבקש בכל לשון של בקשה, חבל על הזמן.

דוד אזולאי: אין טעם שתתבטאו בעניין הזה.

דוד אזולאי: אני מפסיק כרגע כי אין צורך.

דוד אזולאי: באמת שזה לא ייתן שום דבר.

יוסי רטנובסקי: לעניין הרציפות אנחנו חושבים שמן הראוי וצריך להמתין לעמדת הממשלה ורק לאחר מכן לקבל החלטה.

דוד אזולאי: סליחה, את שיקול הדעת תשאיר לנו.

דוד אזולאי: אנחנו יודעים ובדברים האלה אנחנו מתואמים ומסוכמים עם מי שצריך.

דוד אזולאי: אני מציע שלא תיכנס לזה.

יוסי רטנובסקי: עמדת ועדת השרים לענייני חקיקה ועמדת הממשלה מאוד חשובים לעניין הזה הואיל והממשלה, בסופו של דבר, היא צד לאותו הסכם שעמד ביסוד הקמתה של קרן קיסריה ולאותו הסכם שהביא לכך שקרן בית רוטשילד תרם למדינת ישראל את אותם 500,000 דונם, שזאת מתנת המקרקעין הגדולה ביותר שקיבלה מדינת ישראל.

יוסי רטנובסקי: אותו סיכום שהיה בשעתו לגבי אותה קרן קיסריה הוא שהוביל לאותו הסכם שבו סוכם - - -

אופיר פינס-פז: לדעתנו ההצעה הזאת מכבדת את ההסכם.

יוסי רטנובסקי: זאת שאלה.

יוסי רטנובסקי: בהסכם נקבע שלא ישונו הגבולות המוניציפאליים.

תומר רוזנר: עד 2022.

יוסי רטנובסקי: סליחה, ההסכם קבע שמעת לעת יבחנו הצדדים את מצב הדברים ובהתאם לכך יאריכו.

יוסי רטנובסקי: בהתאם לכך באמת הוארך מעת לעת כאשר ההארכה האחרונה היתה עד 2022.

יוסי רטנובסקי: מאוד יכול להיות שסמוך ל-2022 ישקלו שוב את הדברים ויבחנו אז האם יש צורך לחדש אותו או לא.

יוסי רטנובסקי: חידוש ההסכם לאחר 2022 הוא גם מקורו ויסודו מאותו הסכם מ-1958 בין הממשלה לבין בית רוטשילד.

יוסי רטנובסקי: קביעת חוק היום גם לגבי 2022 ואילץ יש בה משום הפרה של אותו הסכם.

יוסי רטנובסקי: לכן, עמדת הממשלה היא עמדה מאוד חשובה לעניין היות והיא צד להסכם שהוא למעשה עומד ביסוד אותה התחייבות.

דוד אזולאי: נציגת משרד הפנים.

דרורי שפירא: רצינו לומר שאין עמדת ממשלה.

דרורי שפירא: המשמעות האופרטיבית של הצעת החוק הזאת היא מאוד רחוקה.

דרורי שפירא: מדובר על עוד 12-13 שנים, בשנת 2022 ולכן אנחנו חושבים שזה מאוד רחוק.

אופיר פינס-פז: אין חזון למשרד הפנים?

דרורי שפירא: ועדת חקירה לא מקימים 13 שנה מראש.

דרורי שפירא: אדוני היה שר במשרד הפנים.

מרדכי ברכה: אני סגן ראש המועצה האזורית חוף כרמל.

מרדכי ברכה: תיראו, זה שזה עולה עכשיו זה לא בכדי.

מרדכי ברכה: ציינת את זה אדוני היושב-ראש בתחילת דבריך וגם הגברת שפירא אמרה, שיש עוד 13 שנה.

מרדכי ברכה: לא בכדי ההצעה הזאת עולה ולא בכדי בדברי ההסבר יש פסקה אחרונה שהיא מאוד בעייתית.

מרדכי ברכה: כתוב בה: "וכן אפשרות להעביר את שטחי הישוב קיסריה לתחום עיריית אור-עקיבא".

מרדכי ברכה: אני מאוד מודאג.

מרדכי ברכה: אם מדבר על אזור התעשייה וזאת הצעת החוק כלשונה, זה משהו אחד.

מרדכי ברכה: דברי ההסבר מדברים על משהו אחר.

מרדכי ברכה: אני חושב שלא סתם זה עולה היום.

מרדכי ברכה: אני מצטרף לדברי מר געש.

מרדכי ברכה: אני לא חושב שצריך לנהל את זה דרך המקום הזה.

מרדכי ברכה: אני חושב שגם הכוונה שזה עולה עכשיו היא לא תמימה.

מרדכי ברכה: לכן אני חושב שצריך לעצור את זה - - -

דוד אזולאי: אתה מוכן להסביר מה זאת אומרת לא תמימה?

מרדכי ברכה: הסברת בתחילת דבריך שלא הגיעו להסכם כזה או אחר ועכשיו זה עולה מחדש.

אופיר פינס-פז: דנים בהחלת דיני רציפות בכל מיני חוקים, לא רק בחוק הזה.

מרדכי ברכה: זה ברור לגמרי.

מרדכי ברכה: שוחחתי אתמול בערב עם חבר הכנסת אדרי, בדיוק על העניין הזה.

מרדכי ברכה: אני חושב שעושים את זה על גבם של תושבי קיסריה.

מרדכי ברכה: זאת קהילה שמשולבת בתוך חוף הכרמל.

מרדכי ברכה: יש לה משמעויות של השקעות כספיות, של השתלבות הטרוגנית של הקהילה הזאת בתוך חוף הכרמל.

מרדכי ברכה: הפסקה הזאת לא תמימה.

שמחה יוספוב: לגבי ועדת חקירה.

שמחה יוספוב: ועדת חקירה היתה ב-2001 והיא המליצה שאזור התעשייה יועבר לתחום השיפוט של אור-עקיבא.

שמחה יוספוב: חד וחלק.

שמחה יוספוב: לגבי קיסריה עצמה.

שמחה יוספוב: לפני מספר שנים היה בג"צ להעביר למועצה האזורית חוף הכרמל את שכונות 11 ו-13.

שמחה יוספוב: זאת אומרת, יש תקדים והיה תקדים ואין שום בעיה.

שמחה יוספוב: אפשר להעביר אדמות גליליות שנמצאות בתחום שיפוט גלילי למועצה אזורית חוף הכרמל.

שמחה יוספוב: אנחנו לא מדברים על שטח של המועצה האזורית חוף הכרמל.

שמחה יוספוב: אנחנו מדברים על שטח גלילי שלמעשה ועדת החקירה המליצה ושר הפנים אלי ישי חתם.

שמחה יוספוב: זה לא יצא לפועל כי לא הספיקו אבל אנחנו מדברים דין רציפות.

שמחה יוספוב: אני חושב שהיום עושים צדק היסטורי כדי לפתור את הבעיה.

שמחה יוספוב: אחרי שתתקבל החלטה לגבי רציפות נמשיך לדבר מה לעשות הלאה.

דוד אזולאי: תודה.

דוד אזולאי: רבותיי חברי הכנסת.

דוד אזולאי: אני מעמיד להצבעה.

דוד אזולאי: מי בעד החלת דין רציפות על הצעת החוק אזור תעשייה קיסריה (שיפוט וניהול) תשס"ח-2008?

דוד אזולאי: הצבעה בעד - רוב נגד – אין נמנעים – אין

דוד אזולאי: אין מתנגדים, אין נמנעים ולכן ההצעה עוברת למליאה להחלת דין רציפות.

דוד אזולאי: תודה רבה.

דוד אזולאי: החלת דין רציפות של הצ"ח הגנת הסביבה (המזהם משלם) (דרכי ענישה) (תיקוני חקיקה, התשס"ו-2007 בנושאים: חובת פיקוח של עובד אחראי ברשות ציבורית ואחריות נושאי משרה.

דוד אזולאי: אני עובר לנושא הבא: החלת דין רציפות של הצ"ח הגנת הסביבה (המזהם משלם) (דרכי ענישה) (תיקוני חקיקה, התשס"ו-2007 בנושאים: חובת פיקוח של עובד אחראי ברשות ציבורית ואחריות נושאי משרה.

דוד אזולאי: חבר הכנסת דב חנין, בבקשה.

דב חנין: אדוני היושב-ראש, מדובר באלמנט שפוצל מתוך חוק המזהם משלם, כדי לאפשר את סיומו המהיר עוד במהלך הקדנציה הקודמת.

דב חנין: הפיצול עוסק באחריות של נושאי משרה והוא חלק משמעותי מההסדר הנכון והצודק של אחריות למפגעים סביבתיים.

דב חנין: אני מבין שגם הממשלה תומכת בהחלת דין רציפות ולכן אני מבקש להחיל דין רציפות.

קובי בר-לב: אני מאיגוד התעשיינים.

קובי בר-לב: לצערי אני חולק על חבר הכנסת דב חנין.

דב חנין: הייתי מופתע אם לא היית חולק על דבריי.

קובי בר-לב: שתי הערות קצרות.

קובי בר-לב: הערה ראשונה מתייחסת לנוסח המוצע.

קובי בר-לב: הנוסח המוצע משקף חוסר הבנה בנוגע לתפקידים ולתחומי האחריות של דירקטור בחברה.

קובי בר-לב: כמי שחבר בגוף שמתכנס אחת למספר חודשים דירקטור לא יכול ולא אמור לפקח על עובדי התאגיד באופן שוטף.

קובי בר-לב: לכן הטלת אחריות על דירקטור למנוע עבירות על ידי התאגיד נראות לי קצת מרחיקות לכת.

דוד אזולאי: כשניכנס לגופו של חוק ונקיים כאן את הדיון את תוזמן ותוכל להגיד את דבריך ואנחנו נשמע את הדברים בקשב רב.

קובי בר-לב: אני מודה לך ואני רק רוצה לסיים.

קובי בר-לב: התפקידים של פיקוח על עובדי התאגיד זה תפקיד שמוטל על המנהל.

קובי בר-לב: במובן הזה, הצעת החוק מטשטשת באבחנה שבין אחריות המנהל לבין אחריות התאגיד ופוגעת במשילות הארגונית של החברה.

דב חנין: המילה משילות נעשית פופולארית, אדוני היושב ראש.

דב חנין: אני מציע לכולנו, שכשאנחנו שומעים משילות, להתחיל להיזהר.

קובי בר-לב: ההערה השנייה היא הערה משפטית.

קובי בר-לב: בעולם המערבי, ואני מדבר על אירופה וארצות הברית, הטלת אחריות פלילית מסוג של אחריות קפידה בעבירות סביבתיות על נושאי משרה, לא מקובלת.

קובי בר-לב: בהקשר הזה אני יכול להפנות לחקיקה הפדראלית האמריקאית, גם בחוק המים וגם בחוק הפסולת האמריקאים.

קובי בר-לב: כולם, באופן כללי, דורשים הוכחה של מודעות.

דוד אזולאי: אמרתי לך שאנחנו נקיים דיון ואתה תגיד את הדברים.

דוד אזולאי: זה לא הזמן.

דוד אזולאי: עד כאן.

דוד אזולאי: אנחנו ניגשים להצבעה.

דוד אזולאי: יש עמדת ממשלה, יש תמיכה.

דוד אזולאי: מי בעד החלת רציפות על הצעת חוק הגנת הסביבה (המזהם משלם)(דרכי ענישה) (תיקוני חקיקה), התשס"ז-2007 בנושאים הבאים: חובת פיקוח של עובד אחראי ברשות ציבורית ואחריות נושא משרה.

דוד אזולאי: הצבעה בעד – רוב נגד – אין מתנגדים – אין

דוד אזולאי: אין מתנגדים, אין נמנעים לפיכך ההצעה עוברת להחלת רציפות על-ידי המליאה.

דוד אזולאי: החלת דין רציפות להצ"ח הפחתת השימוש בשקיות פלסטיק, התשס"ח-2008.

דוד אזולאי: אני עובר לנושא הבא: החלת דין רציפות להצ"ח הפחתת השימוש בשקיות פלסטיק, התשס"ח-2008.

דוד אזולאי: אני מבין שאין עמדת ממשלה.

שלומית ארליך: יש עמדת ממשלה, הממשלה מתנגדת.

שלומית ארליך: בכנסת הקודמת התנגדו גורמי הממשלה להצעת החוק הפרטית שהוגשה.

שלומית ארליך: בסוף הממשלה הסכימה לתמוך בהצעה טרומית בלבד.

שלומית ארליך: הנוסח שגובש לקריאה הראשונה לא היה בהסכמת הממשלה ונותרו בו היבטים מקצועיים ומשפטיים שהיו מחלוקת.

שלומית ארליך: ועדת הפנים אז הודיעה שהעניינים האלו ידונו לאחר קריאה ראשונה.

שלומית ארליך: לפי ההסדר המוצר, מחיר שקית יגולגל על הצרכן.

שלומית ארליך: אנחנו חושבים שספק אם לא ניתן להגיע לתוצאות דומות בדרכים פוגעות פחות.

שלומית ארליך: אותו כנ"ל לגבי הסדרי הרישוי והאכיפה.

שלומית ארליך: לעמדתנו, הליך תקינה הוא ההסדר העדיף והראוי.

שלומית ארליך: מסלול תקינה מאפשר על תקן ישראלי כרשמי.

שלומית ארליך: הכרז תקן רשמי מחייבת לא לייצר - - -

דוד אזולאי: אתם מתכוונים לעשות את זה?

שלומית ארליך: כן, מייד אני אומר.

שלומית ארליך: אני רק אשלים שהכרזת תקן רשמי מחייבת שלא לייצר, למכור ולייבא מוצר או לייצא אלא אם עמד בדרישות ונלווית לו גם אכיפה פנימית ומנהלית נרחבת.

שלומית ארליך: המשרד להגנת הסביבה ומשרד התמ"ת פועלים לקידום הליך תקינה לשקיות רב פעמיות ושקיות מתכלות.

שלומית ארליך: התקן עתיד להתגבש תוך תקופה של שנה.

שלומית ארליך: לכן, לדעתנו, זה מייתר את הצורך בחקיקה ובהסדרה נפרדת לעניין הזה.

דוד אזולאי: החשש הגדול שלי הוא שאתם כרגע נתפסים לכך שאתם תעשו תקינה בעניין הזה.

דוד אזולאי: היתה לכם הזדמנות הרבה זמן לעשות את זה ולא עשיתם את זה.

דוד אזולאי: מצד שני, באו חברי כנסת שנקטו יוזמה ברוכה והגישו הצעת חוק שעברה בקריאה טרומית.

דוד אזולאי: היה מדובר שזה יהיה בתאום עם הממשלה.

דוד אזולאי: גם פה, אני חושב שצריך לעשות שיקול נוסף.

דוד אזולאי: אני מציע לקחת את הנושא הזה חזרה אליכם, לבדוק את הנושא עוד פעם.

דוד אזולאי: אני, בכל זאת, חושב שכדאי שהממשלה תתמוך בזה אחרת לא תהיה ברירה, אנחנו בכל זאת נביא את זה להצבעה.

דוד אזולאי: בעניין הזה אני מבקש שתהיי שליחה של ועדת הפנים.

דוד אזולאי: או, לחילופין, אני מקווה שחבריי היוזמים יסכימו איתי, אלא אם תבוא תקינה מסודרת שנראה אותה ותהיה מקובלת עלינו.

דוד אזולאי: אני הייתי הולך על המהלך הזה.

ניצן הורוביץ: התקינה לא סותרת.

ניצן הורוביץ: יכולים להיות גם תקינה וגם חוק.

שלומית ארליך: התקינה מייתרת את הצורך בחוק.

ניצן הורוביץ: זה ממש לא נכון.

ניצן הורוביץ: יש עניין של שקיות רגילות ויש עניין של שקיות מתכלות ויש גם מנגנונים אחרים.

ניצן הורוביץ: את אומרת תקינה ובעצם את מנסה לדחות חוק שהוא הרבה יותר רחב והרבה יותר מועיל מהעניין שאת מציעה, כך שזה לא אחד על חשבון השני.

דב חנין: אדוני היושב ראש.

דב חנין: כאחד ממציעי החוק אני רוצה לומר שכאשר הבאנו את החוק לקריאה ראשונה למליאת הכנסת, הנוסח כפי שעבר בקריאה ראשונה מבחינתנו הוא לא תורה מסיני.

דב חנין: יש בהחלט אפשרות להמשך הידברות גם עם הממשלה וגם עם גורמי המקצוע, כדי לשכלל את הפיתרונות ולהגיע לפיתרונות יותר נכונים ויותר מדויקים.

דב חנין: אבל אין שום ספק, אדוני היושב-ראש, שאם לא תהיה חקיקה ראשית בתחום הזה, אנחנו נישאר עם הבעיה.

דב חנין: את אומרת מתוך אמונה שתהיה תקינה והייתי רוצה להאמין שזה באמת יהיה המצב אבל אם לא תהיה חקיקה בנושא הזה, לא יהיה שינוי.

דב חנין: אדוני היושב ראש, כמי ש נותר מיוזמי החוק מהכנסת הקודמת, אני מוכן לומר כאן באופן מחייב שהכוונה שלי ושלנו היא לקדם את החוק הזה בתאום מלא עם הממשלה.

דב חנין: אין לנו מגמה לעשות מחטפים ולאלץ אותם לעשות דברים שאי אפשר לחיות איתם.

דב חנין: כן הייתי מצפה שהנושא יבוא לדיון מחודש בממשלה.

דב חנין: אני מבין ששר הפנים הגיש ערר על החלטת ועדת השרים, ובצדק הגיש ערער כזה.

דב חנין: אני מצפה ממשרד המשפטים לעשות הערכה מחדש על עמדתו בעניין ולהחליט על הסכמה עקרונית לדין רציפות בכפוף לכך שאנחנו מסכמים ומסכימים מראש שנקדם את החוק הזה בתאום איתכם.

אילן דיבון: אני ממשרד התמ"ת.

אילן דיבון: הייתי שותף לתהליך הניסוח של החוק הזה בישיבה האחרונה, כשחבר הכנסת אופיר פינס היה יושב-ראש.

אילן דיבון: הוא ביקש שנפעל למען תהליך החקיקה.

אילן דיבון: תהליך התקינה התחיל ונמצא בעיצומו.

אילן דיבון: אני לא יודע לומר מתי יסתיים התהליך.

אילן דיבון: אבל יהיו לנו תקנים לשלושה סוגי שקיות: שקית מתכלה רגילה, שקית רגילה שאינה מתכלה ושקית רב פעמית.

אילן דיבון: לכן, אין צורך בחוק הזה, מה עוד שהוא מטיל עלינו חובה של מעקב אכיפה ואני לא בטוח שמשרד התמ"ת או המשרד להגנת הסביבה יוכלו לעמוד בהם.

אילן דיבון: אי לכך אני מציע לוותר על החוק הזה.

אילן דיבון: התהליך יושלם ויוסדר, בהתאם למה שסוכם עם חבר הכנסת אופיר פינס לפני כשנה בערך.

אופיר פינס-פז: אבל לא קרה כלום בשנה האחרונה.

אילן דיבון: לא, יש תהליך.

אילן דיבון: התכנסו ועדות תקינה, ועדות מומחים.

אילן דיבון: התהליך נמצא בעיצומו.

דוד אזולאי: מתי אדוני מעריך שהתהליך הזה יסתיים?

יואב גואל: קשה לי להעריך כי מדובר במכון התקנים שאין לי שליטה על זמני העבודה בו.

יואב גואל: אני יכול לומר שהתהליך נמצא בעיצומו.

יואב כהן: אני מהמשרד להגנת הסביבה.

יואב כהן: אני רוצה להשלים את דבריו של אילן.

יואב כהן: הליך התקינה החל.

יואב כהן: אנחנו מממנים את ההליך וההתחייבות של מכון התקנים היא לסיים תוך שנה מהיום.

יואב כהן: כבר קיבלו החלטה, זה עבר לוועדת מומחים ותוך שנה תהיה לנו את התקינה.

דוד אזולאי: השר שלכם תומך בהצעת החוק הזאת?

יהושע פדרסן: אני מהלשכה המשפטית במשרד להגנת הסביבה.

יהושע פדרסן: עמדת השר היא לתמוך בהצעת החוק.

יהושע פדרסן: נמסר לי שהוגש ערר על ידו לוועדת שרים לענייני חקיקה.

דוד אזולאי: אם הוגש ערר אז ודאי שזה טוב.

מיכל שינוול: אני מאגף תקציבים במשרד האוצר.

מיכל שינוול: אנחנו מתנגדים להצעת החוק מכמה טעמים.

מיכל שינוול: הסיבה הראשונה היא שמתקיים תהליך של תקינה.

מיכל שינוול: החלק של החוק שמתייחס למפרט הוא מיותר.

מיכל שינוול: הדבר השני הוא החלת חובה על בעלי בתי עסק לגבות מחיר מינימום לעלות לשקית.

מיכל שינוול: אנחנו חושבים שיהיו לזה עלויות עבור בעלי בתי העסק וזה יגולגל כמובן על לצרכנים.

מיכל שינוול: דרך תהליך התקינה אפשר יהיה להשיג את לאותן המטרות מבלי לפגוע בגמישות של בעלי העסק.

דב חנין: זאת היתה דוגמה קלאסית להגיד שני דברים סותרים במשפט אחד קצר.

דב חנין: או שזה בלתי אפשרי או שזה כן אפשרי במסגרת חקיקה או במסגרת תקינה.

דב חנין: תרגמו לנו לעברית פשוטה כדי שחברי כנסת רגילים יבינו.

מיכל שינוול: אפשר להשיג את מטרת הפחתת השימוש בשקיות פלסטיק על ידי שימוש בכלי של התקינה.

מיכל שינוול: לא צריך להשתמש בחוק הזה - - -

דב חנין: אני מופתע לשמוע שמשרד האוצר לא מאמין בכלים כלכליים.

דב חנין: יש חידושים והמצאות גם במשרד האוצר.

דוד אזולאי: תודה רבה לכולם.

דוד אזולאי: רבותי, חבר הכנסת דב חנין, אני חושב שצריך למצות עוד ניסיון עם הממשלה, במיוחד כשיש ערעור.

דוד אזולאי: אני רוצה לקוות שבכל זאת תהיה מחשבה שנייה.

דוד אזולאי: אני פונה אליכם ואומר, בואו לפחות נעביר את כל המהלך ולהמתין תקופה מסוימת כדי לראות אם הממשלה עושה משהו.

דוד אזולאי: אם לא, תמיד יש אפשרות בידינו להעביר את זה להכנה לקריאה שנייה ושלישית.

דוד אזולאי: בסדר?

דוד אזולאי: אם כך, לא נצביע היום ונמתין שהממשלה בכל זאת תשקול את זה שנית לאחר הערעור של השר להגנת הסביבה.

דוד אזולאי: תודה רבה לכולם, הישיבה נעולה.